நீதி: குழப்பமான குண நலனை கொண்டவர்களுடைய நட்பை நாம் முறிக்க வேண்டும்..ஒரு தீயவன் தெல்பி என்ற இடத்தில் இருக்கும் ஆரக்கிள் கடவுளிடம் தான் கேட்கும் ஒரு கேள்வி மூலம் தவறான பதிலை வரவழைத்து கடவுள் நம்பத் தகுந்தது அல்ல என்று நிரூபிப்பேன் என்று பந்தயம் கட்டினான். தன்னுடைய கையில் ஒரு சிறிய பறவையை வைத்துக் கொண்டு தனக்கு கொடுக்கப்பட்ட நாளில் கோயிலுக்கு சென்றான். அப்பறவையை தனது மேலங்கி இடுக்கில் மறைத்து வைத்திருந்தான். தன்னுடைய கையில் இருப்பது உயிருடன் இருக்கிறதா அல்லது இறந்து விட்டதா என்று கேட்க முடிவெடுத்தான். ஆரக்கிள் கடவுள் "இறந்து விட்டது" என்று கூறினால், அந்த பறவையை உயிருடன் காட்டுவது எனவும், அந்த பறவை "உயிருடன் இருக்கிறது" என்று ஆரக்கிள் கடவுள் பதில் அளித்தால் பறவையை கொன்று அது இறந்து விட்டது என்று காட்டுவது என முடிவெடுத்தான். ஆனால் ஆரக்கிள் அளித்த பதில் யாதெனில் "வழிப்போக்கனே, உன்னுடைய கையில் இருக்கும் பொருளானது உயிருடனோ அல்லது இறந்தோ இருப்பது என்பது முழுவதுமாக உன்னுடைய மன நிலையை சார்ந்துள்ளது" என்று பதிலளித்தது. .நீதி: கடவுள்களை ஏமாற்ற முடியாது..ஒரு காலத்தில் ஒரு கண்பார்வையற்ற மனிதன் வாழ்ந்து வந்தான். அவனுக்கு சிறந்த தொடு உணர்வுத் திறன் இருந்தது. அவனுடைய கைகளில் எந்த ஒரு விலங்கை வைத்தாலும் அது என்ன விலங்கு என்று கூற அவனால் முடிந்தது. ஒரு நாள் அவன் கையில் ஓர் ஓநாயின் குட்டி ஒன்று வைக்கப்பட்டது. அது என்ன விலங்கு என்று அவனிடம் கேட்கப்பட்டது. அதை சிறிது நேரம் உணர்ந்து பார்த்த பிறகு அவன் கூறியதாவது "உண்மையில் இது ஓர் ஓநாயின் குட்டியா அல்லது ஒரு குள்ளநரியின் குட்டியா என்று எனக்கு தெரியவில்லை: ஆனால் எனக்கு தெரிவது யாதெனில் செம்மறியாடுகள் இருக்கும் இடத்தில் இதை நம்பி என்றுமே விட்டு விடாதீர்கள்" என்றான்..நீதி: தீய மனப்பாங்கானது சிறு வயதிலேயே வெளிப்படுகிறது..ஓர் உழவன் தன்னுடைய கலப்பையில் இருந்து காளை மாடுகளை அவிழ்த்தான். அவை தண்ணீர் குடிப்பதற்காக ஓட்டிச் சென்றான். அவன் இல்லாத நேரத்தில் ஒரு பசியுடைய ஓநாய் அங்கு வந்தது. கலப்பையை நோக்கிச் சென்றது. நுகத்தடியில் மாடுகளின் கழுத்தில் கட்டப்படுவதற்காக இருந்த தோல் பட்டைகளை மெல்ல ஆரம்பித்தது. தன் பசிக்கு உணவாவதற்காக அது வேகமாக உண்ண ஆரம்பித்தது. அப்போது அதன் கழுத்தின் மேல் நுகத்தடி மாட்டிக் கொண்டது. அதிலிருந்து விடுபட அது முயன்றது. பிறகு நிலத்தில் கலப்பையை இழுத்துக் கொண்டு நகர்ந்தது. அந்நேரத்தில் உழவன் அங்கு வந்தான். அங்கு நடப்பதைக் கண்ட அவன் "உன்னுடைய திருட்டு தொழிலை விட்டு விட்டு அதற்கு பதிலாக ஒரு நேர்மையான தொழிலை செய்வாய் என நான் எதிர்பார்க்கிறேன்" என்றான்.